### Beslutningstema

Der skal tages stilling til udmøntningen af fremtidige puljer og midler til kommunens landsbyer og områdebyer.

### Historik

Klima-, Vækst- og Udviklingsudvalget godkendte på mødet den 6. april 2022, at modellen for driftstilskud og puljemidler fortsættes i 2022 efter samme retningslinier som i 2021

### Sagsfremstilling

Forvaltningen har hen over sommeren gennemført en kortlægning af de forskellige puljer og frie midler, der kan ansøges og uddeles til kommunens lokalråd og foreninger. Kortlægningen af midlerne, i kombination med Klima-, Vækst- og Udviklingsudvalgets egne frie midler til udviklingstiltag ligger til grund for forvaltningens forslag til en ny økonomisk model for tildeling af midler til landsbyer og områdebyer. Samlet set indgår der fra [adresse] budgetomåde i alt 1,835 mio. kr. Forvaltningen har udarbejdet forslag for en fremtidig tilskudsmodel gældende fra 2023. Det anbefales også, at modellen evalueres ultimo 2025.

Forvaltningen anbefaler

* en tilskudsmodel, hvor flere midler uddeles som årligt driftstilskud, og hvor en mindre del uddeles efter ansøgning.
* at de fleste ansøgninger behandles administrativt med løbende orientering til udvalget.
* at udvalget hvert år i januar tager stilling til en række overordnede temaer, som skal lægges til grund for de administrative bevillinger. Temaerne skal understøtte Tønder Kommunes strategiske indsatser.
* at den fremtidige model for tildeling af driftsmidler tager højde for byernes forskellighed. Anbefalingen lægger op til en tildelingsstruktur, der tager højde for både byernes størrelse, aktivitets- og ambitionsniveau og de reelle driftsudgifter.

Modellen og kortlægningen af midlerne fremgår af bilagene og modellen lægger op til at:

* landsbyer uden fysisk mødested fremover modtager 5.000 kr. årligt i driftstilskud
* landsbyer med et fysisk mødested fremover modtager 10.000 kr. årligt i driftstilskud
* landsbyer med en udviklingsplan fremover modtager 25.000 kr. årligt i driftstilskud
* områdebyerne hvert år modtager 60.000 kr. årligt i driftstilskud

Tilskudsmodellen skal understøtte Tønder Kommunes Visions- og Strategiplan 2022-2025, hvor inddragelse af borgerne et helt centralt fokusområde. I planen står bl.a.:
Borgerne er selve grundlaget for kommunen – uden borgere, ingen kommune. Borgere, der selv er aktive, har ofte også overskuddet til at være aktive medborgere. Det er de aktive, der engagerer sig i foreningerne, i frivilligt arbejde, og som måske hjælper familie eller naboer med lidt af hvert... Vi skal slippe kræfterne fri. Det skaber ejerskab lokalt. Som kommune motiverer og faciliterer vi arbejdet med lokale idéer. Det gør vi i en fælles proces. Som kommune understøtter vi de aktive borgere. Det gør vi ved at stille passende rammer til rådighed,og ved at gøre det lettere at være frivillig. På tværs af dette fokusområde går tre strategiske spor i planen, nemlig Erhverv og Turisme, Bosætning og Sundhed. Derudover er det besluttet at fokusere på i alt 8 verdensmål, herunder verdensmål 11, levedygtige byer og lokalsamfund.

Forvaltningen anbefaler, at den samlede ramme på på 1,835 mio. kr fordeles således

* at der afsættes en ramme på 695.000 kr til driftstilskud til lokalråd/borgerforeinger jf. tilskudsmodellen
* at der udbydes 150.000 kr. af udvalgets frie midler i en driftspulje, hvorfra administrationen efter ansøgning kan bevillige midler til vedligeholdelse af mindre anlæg og driftsbygninger, herunder legepladser, madpakkehuse, shelters og andet, der er etableret med fondsmidler i kommunens byer og lokalområder.
* at de resterende ca. 450.000 kr. udbydes i en udviklingspulje som administrationen bevilger og som kan ansøges af lokalråd og foreninger i kommunen, såfremt deres ansøgninger stemmer overens med de af udvalget i januar fastsatte temaer.
* at der fastholdes 500.000 kr. til LUP som tidligere i en pulje fra investeringsoversigten.
* at der ud over de kommunale midler til udvikling, understøttes alle foreninger fortsat med betalt adgang til fondsdatabasen Fonde.dk og med understøttelse til fundraising fra [adresse] og fra andre kommunale konsulenter - alt 40.000 kr.

For både drifts- og udviklingspuljen, vil der halvårligt ske en afrapportering til Udvalget med status på bevilgede midler samtidig med en status på landdistriktsarbejdet bredt set.

### Fagchefen for Plan og Udvikling indstiller

at der disponeres 695.000 kr. til den foreslåede tilskudsmodel,

at der disponeres 150.000 kr. til en driftspulje,

at der fastholdes 500.000 kr. til LUP,

at de resterende 450.000 kr. udmøntes i en udviklingspulje,

at udvalget hvert år i januar beslutter en række overordnede temaer, der skal lægges til grund for forvaltningens administration af puljerne, og

at tilskudsmodellen evalueres ultimo 2025.

### Beslutning

Indstillingen godkendt.

Frede Hansen deltog ikke i mødet.